钦定古今图书集成/方舆汇编/边裔典/第055卷 > 后晋
## 钦定古今图书集成/方舆汇编/边裔典/第055卷 > 后晋

### 高祖天福三年于阗遣使入贡

按《五代史晋高祖本纪》，“天福三年九月己未，于阗使
马继荣来。”“十月庚子，封李圣天为大宝于阗国王。”
按《于阗传》，于阗国地，君世物俗，见于唐五代乱世，中
国多故，不能抚来四夷。其尝自通中国者，仅以名见，
君世终始皆不可知。而于阗尤远，去京师万里外。其
国西南近葱岭，与婆罗门为邻国，而相去犹三千馀
里。“南接吐蕃，西北至疏勒，二千馀里。”晋天福三年，于
阗国王李圣天遣使者马继荣来贡红盐、郁金、牦牛
尾、玉㲲等。晋遣供奉官张匡邺、假鸿胪卿、彰武军节
度判官高居诲为判官，册圣天为“大宝于阗国王。”是
岁冬十二月，匡邺等自灵州行，二岁至于阗，至七年
冬乃还。而居诲颇记其往复所见山川诸国，而不能
道圣天世次也。《居诲记》曰：“自灵州过黄河，行三十里，
始涉沙入党项界，曰细腰沙、神树沙，至三公沙，宿月
支都督帐。自此沙行四百馀里，至黑堡沙，沙尤广，遂
登沙岭。沙岭，党项牙也，其酋曰捻崖天子，渡白亭河
至凉州。自凉州西行五百里，至甘州。甘州，回鹘牙也。
其南山百馀里，汉小月”支之故地也。有别族，号鹿角
山，沙陀云朱耶氏之遗族也。自甘州西始涉碛，碛无
水，载水以行。甘州人教晋使者作马蹄木涩，木涩四
窍，马蹄亦凿四窍而缀之，驼蹄则包以牦皮，乃可行。
西北五百里至肃州，渡金河，西百里出天门关，又西
百里出玉门关，经吐蕃界。吐蕃男子冠中国帽，妇人
辫发，戴瑟瑟珠，云珠之好者，一珠易一良马。西至瓜
州、沙州二州多中国人，闻晋使者来，其刺史曹元深
等郊迎，问使者，天子起居。瓜州南十里鸣沙山，云冬
夏殷殷，有声如雷，云，《禹贡》流沙也。又东南十里三危
山，云三苗之所窜也。其西渡都乡河曰阳关。沙州西
曰仲云，其牙帐居胡卢碛云。仲云者，小月支之遗种
也。其人勇而好战，瓜、沙之人皆惮之。胡卢碛，汉明帝
时征匈奴，屯田于吾卢，盖其地也。地无水而尝寒，多
雪，每天暖雪销，乃得水。匡邺等西行，入仲云界，至大
屯城。仲云遣宰相四人、都督三十七人候晋使者，匡
邺等，以诏书慰谕之，皆东向拜，自仲云界西始涉。
碛，无水，掘地得湿沙，人置之胸以止渴。又西渡陷河，
伐柽，置冰中乃渡，不然则陷。又西至绀州。绀州，于阗
所置也，在沙州西南，云去京师九千五百里矣。又行
二日，至安军州，遂至于阗，圣天衣冠如中国。其殿皆
东向，曰“金册殿”，有楼曰“七凤楼。”以蒲桃为酒，又有紫
酒、青酒，不知其所酿，而味尤美。其食，粳沃以蜜，粟沃
以酪。其衣布帛。有园圃花木。俗喜鬼神，而好佛圣天
居处，尝以紫衣僧五十人列侍其年号“同庆二十九
年。”其国东南曰银州、卢州、湄州，其南千三百里曰玉
州，云汉张骞所穷。河源出于阗，而山多玉者，此山也。
其河源所出至于阗，分为三：东曰白玉河，西曰绿玉
河，又西曰乌玉河。三河皆有玉而色异，每岁秋水涸，
国王捞玉于河，然后国人得捞玉。自灵州渡黄河至
于阗，往往见吐蕃族帐，而于阗常与吐蕃相攻，劫匡
邺等至于阗，圣天颇责诮之，以邀誓约。匡邺等还。
天福七年十二月丙子，于阗使都督刘再昇来
按《五代史？晋高祖本纪》不载按：《出帝本纪》云云。
按《于阗传》，“圣天又遣都督刘再昇”献玉千斤及玉印
“降魔杵等。”